SL Uradni list Evropske unije L 173/44

IZVEDBENA UREDBA KOMISIJE (EU) 2016/1054

z dne 29. junija 2016

o spremembi Izvedbene uredbe Sveta (EU) št. 1238/2013 o uvedbi dokončne protidampinške dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, in Izvedbene uredbe Sveta (EU) št. 1239/2013 o uvedbi dokončne izravnalne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1), ter zlasti člena 9(4) in člena 14(1),

ob upoštevanju Uredbe Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (2), ter zlasti člena 15(1) in člena 24(1),

ob upoštevanju naslednjega:

(1) Svet je z Izvedbeno uredbo Sveta (EU) št. 1238/2013 (3) uvedel dokončno protidampinško dajatev na uvoz v Unijo fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske („LRK“) ali ki so od tam poslani.

(2) Svet je z Izvedbeno uredbo Sveta (EU) št. 1239/2013 (4) tudi uvedel dokončno izravnalno dajatev na uvoz v Unijo fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz LRK ali ki so od tam poslani.

(3) Družba Shanghai Chaori International Trading Co. Ltd („zadevna družba“), dodatna oznaka TARIC B872, za katero se uporabljata individualna stopnja protidampinške dajatve v višini 41,3 % in individualna stopnja izravnalne dajatve v višini 6,4 %, je Komisijo uradno obvestila o spremembi imena v GCL System Integration Technology Co., Ltd.

(4) Leta 2014 je bil zoper zadevno družbo uveden stečajni postopek. Zadevno družbo je februarja 2015 prevzela družba Jiangsu GCL Energy Co. Ltd, ki je del skupine družb z dodatno oznako TARIC B850.

(5) Zadevna družba je trdila, da sprememba imena ne vpliva na njeno pravico do individualnih stopenj protidampinške in izravnalne dajatve, ki se zanjo uporabljata.

(6) Vendar pa je zaradi prevzema zadevna družba ne le spremenila ime v GCL System Integration Technology Co., Ltd., temveč je tudi postala del skupine družb z dodatno oznako TARIC B850 (5).

(7) Tako za zadevno družbo kot za skupino družb, navedeno v uvodni izjavi (4), se uporabljata individualna stopnja protidampinške dajatve v višini 41,3 % in individualna stopnja izravnalne dajatve v višini 6,4 %. Zato je Komisija sklenila, da sprememba imena nikakor ne vpliva na ugotovitve iz izvedbenih uredb (EU) št. 1238/2013 in (EU) št. 1239/2013.

(8) Komisija je vse zainteresirane strani obvestila o bistvenih dejstvih in ugotovitvah, na podlagi katerih je nameravala spremeniti izvedbeni uredbi (EU) št. 1238/2013 in (EU) št. 1239/2013. Za te zainteresirane strani je bil določen rok za pošiljanje pripomb v zvezi z razkritjem. Nobena stran ni predložila pripomb.

(9) Ukrepi, predvideni s to uredbo, so v skladu z mnenjem Odbora, ustanovljenega s členom 15(1) Uredbe (ES) št. 1225/2009 –

SPREJELA NASLEDNJO UREDBO:

Člen 1

Priloga I k Izvedbeni uredbi (EU) št. 1238/2013 in Priloga I k Izvedbeni uredbi (EU) št. 1239/2013 se spremenita v skladu s Prilogo k tej uredbi.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. junija 2016 Za Komisijo Predsednik Jean-Claude JUNCKER

(1) UL L 343, 22.12.2009, str. 51.

(2) UL L 188, 18.7.2009, str. 93.

(3) UL L 325, 5.12.2013, str. 1.

(4) UL L 325, 5.12.2013, str. 66.

(5) In sicer Konca Solar Cell Co. Ltd., Suzhou GCL Photovoltaic Technology Co. Ltd, Jiangsu GCL Silicon Material Technology Development Co. Ltd, Jiangsu Zhongneng Polysilicon Technology Development Co. Ltd, GCL-Poly (Suzhou) Energy Limited, GCL-Poly Solar Power System Integration (Taicang) Co. Ltd, GCL SOLAR POWER (SUZHOU) LIMITED, GCL Solar System (Suzhou) Limited.